
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	10 aprilie 2017

	Nr.
	4c-7/145 


R A P O R T

asupra proiectului de Lege pentru completarea Legii nr.52/2011 privind exercitarea unor activităţi cu caracter ocazional desfăşurate de zilieri
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr. PLx 101/2017 din 1 februarie 2017, cu dezbaterea pe fond, în procedură obişnuită, a proiectului de lege pentru completarea Legii nr.52/2011 privind exercitarea unor activităţi cu caracter ocazional desfăşurate de zilieri.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.748/01.08.2016)

· avizul favorabil al Comisiei juridice, de disciplină şi imunităţi 
(nr.4c-11/219/15.02.2017)

· avizul nefavorabil al Comisiei pentru egalitatea de şanse pentru femei şi bărbaţi (nr.4c-17/1169/21.02.2017)

· punctul de vedere, negativ, al Guvernului (nr.2421/19.12.2016)
Proiectul de lege are ca obiect de reglementare completarea Legii nr.52/2011, în sensul includerii activităţii asociaţiilor de proprietari în munca necalificată cu caracter ocazional desfăşurată de zilieri.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată.

La lucrările comisiei şi-au înregistrat prezenţa 17 deputaţi, din totalul de 21 membri ai comisiei.

Raportul comisiei a fost adoptat cu unanimitate de voturi.

La dezbaterile care au avut loc în şedinţa comisiei din 4 aprilie 2017 au participat, în conformitate cu prevederile art.55 din Regulamentul Camerei Deputaţilor, republicat:
· d-l Cristian Cosmin – Secretar de Stat, Ministerul Muncii şi Justiţiei Sociale;

· d-l Eduard Corjescu – director, Ministerul Muncii şi Justiţiei Sociale.
Proiectul de lege a fost adoptat de Senat în şedinţa din 22 decembrie 2016, în condiţiile articolului 75 alineatul (2) teza a III-a din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

În urma finalizării dezbaterilor, Comisia propune Plenului Camerei Deputaţilor respingerea proiectului de lege întrucât activităţile asociaţiilor de proprietari nu se încadrează în domeniul de reglementare al Legii nr.52/2011, deoarece administrarea, întreţinerea, gestionarea investiţiilor şi reparaţiilor asupra proprietăţii comune aflate în sarcina asociaţiei de proprietari nu au caracter ocazional.

PREŞEDINTE,



SECRETAR,


Adrian Solomon



Violeta Răduţ
Întocmit,

Consilier parlamentar Sorina Szabo

